Gruvonds op Noordwes-leeuplaas gemaakFoto: Arno de Klerk. Die Nasionale Dierebeskermingsvereniging (NDBV) het Woensdag die Excelsior-leeuplaas naby Tosca in Noordwes met ŉ lasbrief in sy besit deursoek. “Hier het ons bewyse gekry dat groot getalle donkies op ŉ onmenslike manier geslag is. Ons het ook 100 donkievelle gevind,” het die NDBV in ŉ verklaring gesê. “Die donkies is op ŉ grusame wyse van hul velle gestroop en dit beteken dat die Wet op Dierebeskerming oortree is. Strafregtelike klagtes gaan aanhangig gemaak word,” het die NDBV gesê. Dit is bevestig dat tien donkies op 28 Februarie alleen geslag is. “Daar is ŉ slagpale op die plaas wat geregistreer is vir die slag van beeste, skape en bokke, maar nie perde nie. Dit is dus ŉ oortreding om donkies hier te slag. Die NDBV het die Suid-Afrikaanse Polisie se veediefstaleenheid asook die Noordwes se openbare veeartsenydienste van hul vonds in kennis gestel. Klagtes word gelê in terme van die Wet op Dierebeskerming, die Wet op Veediefstal en die Wet op Vleisveiligheid. “Die NDBV is van mening dat hierdie kommersiële handel is en ook verband hou met die onlangse geval waar 450 donkievelle opgeveil en verkoop is in Hartswater in Noordwes,” het die NDBV gesê. Die NDBV moes drie perde, ŉ donkie en drie skape uitsit by dié veiling op 25 Januarie omdat hulle vlakke van lyding net té hoog was. Maroela Media het vroeër berig dat dr. Langa Madyibi, ŉ beampte van Noordwes se departement van landbou, gesê het daar is ŉ getekende ooreenkoms wat die belangstelling aandui vir moontlike samewerking tussen Noordwes en ŉ tegnologiese maatskappy in China om hul tegnieke te gebruik om die produksie van donkies in die provinsie te verhoog. Daar is ook verdere samesprekings oor hoe om die diere op ŉ wettige en menslike manier te slag, maar geen besluit is nog tot dusver geneem oor hoe om voort te gaan met die konsep nie. Foto: Arno de Klerk. Die donkievelle word gekook om gelatien te bekom wat ŉ hoofbestanddeel in “ejiao” is. Ejiao word ook as ŉ bloedtonikum beskryf wat onder meer kan help om bloeding te stelp terwyl dit ook glo bloedsirkulasie verbeter. Chinese glo die gelatien het teenverouderingseienskappe en kan slapeloosheid en duiseligheid voorkom. Volgens die Independent word die gelatien in ŉ harde jel verkoop wat in warm water of alkohol opgelos word. Dit kan ook as ŉ room vir beensere aangewend word. Die velle op die leeuplaas word intussen na ŉ plek van veiligheid verskuif.